આમ તો હું મારા ફિગર, આઉટફિટ્સને લઈને ઘણી જ સભાન રહી છું… પણ જ્યારથી તું મારા શરીરમાં છે ત્યારથી તો વજન ઘટાડવાને બદલે વધવાની ખુશી મને વધુ થાય છે અને હા, જિન્સને બદલે ખુલ્લા પટિયાલા મને વધુ કમ્ફર્ટેબલ લાગી રહ્યા છે. જરા પણ ના પસંદ આવતા ફ્રુટ્સ હવે હું મનથી ખાઈ રહી છું. તીખું તળેલું હવે બંધ થઈ ગયું છે. કેવું અચાનકથી જ બધું જ બદલાઈ ગયું, નંઈ ! અરે એક ઈન્જેકશનથી પણ દૂર ભાગનારી હું તારી ડિલિવરી માટે આતુર છે. ડિલિવરી ડેટનું કાઉન્ટડાઉન થઈ રહ્યું છે. કેમ કે મને ખબર છે કે એ થોડીવારની પીડા બાદ તું જ્યારે મારી નજર સામે હોઈશ તો હું તે અસહ્ય પીડાને પણ ભૂલી જઈશ. અને કેમ નહીં ? જો ભગવાન મને આટલી સુંદર ભેટ આપી શકે તો પછી તેના બદલામાં હું આટલી પીડા ના ભોગવી શકું ? હેં ને મારા ડુગ્ગુ ?!